1.Introduzzjoni

L-Artikolu 6(1) tar-Regolament (UE) Nru 596/2014 dwar l-abbuż tas-suq (minn hawn 'il quddiem: "RAS") jeżenta lill-Istati Membri, inkluż il-membri tal-federazzjoni fil-każ ta' Stat Membru li huwa Stat federali, il-membri tas-Sistema Ewropea ta' Banek Ċentrali (SEBĊ), il-ministeri u aġenziji oħrajn u veikoli bi skop speċjali ta' Stat Membru wieħed jew aktar jew persuni li jaġixxu f'isimhom mill-applikazzjoni tar-RAS għal tranżazzjonijiet, ordnijiet jew imġiba diment li jitwettqu bl-iskop ta' politiki monetarji, tar-rata tal-kambju jew tal-ġestjoni tad-dejn pubbliku.

Din l-eżenzjoni mill-kamp ta’ applikazzjoni tar-RAS tista', skont l-Artikolu 6(5) tar-RAS, tiġi estiża permezz ta’ att delegat tal-Kummissjoni skont l-Artikolu 35 tar-RAS għal ċerti korpi pubbliċi inkarigati mill-ġestjoni tad-dejn pubbliku, jew li jintervjenu fiha, u għal banek ċentrali ta’ pajjiżi terzi.

Dan ir-rapport jivvaluta t-trattament internazzjonali tal-korpi pubbliċi inkarigati mill-ġestjoni tad-dejn pubbliku u tal-banek ċentrali f’pajjiżi terzi, jew li jintervjenu fihom, bil-għan li jevalwa l-adegwatezza tal-estensjoni tal-eżenzjoni msemmija iktar’ il fuq.

2.Il-Bażi Ġuridika tar-Rapport

Is-subparagrafu 2 tal-Artikolu 6(5) tar-RAS jitlob li, sat-3 ta’ Jannar 2016, il-Kummissjoni tħejji u tippreżenta rapport lill-Parlament Ewropew u lill-Kunsill li fih tivvaluta t-trattament internazzjonali tal-korpi pubbliċi inkarigati mill-ġestjoni tad-dejn pubbliku u tal-banek ċentrali f'pajjiżi terzi, jew li jintevjenu fiha. F’termini ta’ kontenut, is-subparagrafu 3 tal-Artikolu 6(5) tar-RAS jistipula li r-rapport tal-Kummissjoni għandu jinkludi analiżi komparattiva tat-trattament ta’ dawk il-korpi u tal-banek ċentrali fil-qafas legali tal-pajjiżi terzi, u l-istandards tal-ġestjoni tar-riskju applikabbli għat-tranżazzjonijiet li jidħlu fihom dawk il-korpi u l-banek ċentrali f’dawk il-ġurisdizzjonijiet. Barra minn hekk, is-subparagrafu 3 tal-Artikolu 6(5) tar-RAS jitlob li jekk ir-rapport jikkonkludi, b’mod partikolari fir-rigward tal-analiżi komparattiva, li l-eżenzjoni tar-responsabbiltajiet monetarji ta’ dawk il-banek ċentrali ta’ pajjiżi terzi mill-obbligi u mill-projbizzjonijiet tar-RAS hija meħtieġa, il-Kummissjoni għandha testendi l-eżenzjoni msemmija iktar’ il fuq anke għall-banek ċentrali ta’ dawk il-pajjiżi terzi.

3.Kontribut tekniku tal-ESMA u Ġurisdizzjonijiet Ikkunsidrati

Minħabba n-natura globali tas-swieq finanzjarji u d-differenzi tal-oqfsa legali ta’ pajjiżi terzi, u tal-istandards ta’ ġestjoni tar-riskju applikabbli għat-tranżazzjonijiet f’ġuriżdizzjonijiet ta’ pajjiżi terzi, fil-21 ta’ Ottubru 2013 il-Kummissjoni talbet lill-ESMA tidentifika l-aktar ġurisdizzjonijiet ta’ pajjiżi terzi rilevanti biex jiġu vvalutati. Fit-tfassil ta’ dawn il-listi ta’ pajjiżi terzi, il-Kummissjoni stiednet lill-ESMA biex tieħu kont tal-kontribut mingħand awtoritajiet kompetenti u parteċipanti fis-suq, fejn xieraq, u għal-lista ta’ pajjiżi mhux tal-UE ta’ prijorità, biex tieħu kont biss ta' dawk il-pajjiżi b’volum sinifikanti ta’ tranżazzjonijiet fi ħdan il-kamp ta’ applikazzjoni tar-RAS. Fil-25 ta’ Novembru 2013, l-ESMA pprovdiet lill-Kummissjoni b’kontribut tekniku li jinkludi kriterji għad-determinazzjoni ta’ lista prijoritizzata u nominattiva ta’ pajjiżi terzi. Barra minn hekk, l-ESMA pprovdiet lill-Kummissjoni b’rakkomandazzjonijiet fir-rigward tat-twaqqif ta’ proċedura tal-għażla u elementi għal konsiderazzjoni fil-vautazzjoni li għandha titwettaq tal-pajjiżi terzi.

Għall-finijiet tal-evalwazzjoni ta’ pajjiżi terzi, l-ESMA qieset xieraq li tqis u li tiddependi fuq il-metodoloġija tal-Fond Monetarju Internazzjonali (FMI) biex tidentifika l-ġurisdizzjonijiet b'settur finanzjarju sistematikament importanti li għalih huwa obbligatorju l-Programm ta' Valutazzjoni tas-Settur Finanzjarju (Financial Sector Assessment Programme, FSAP) tal-FMI. Skont l-ESMA, il-metodoloġija tal-FMI tgħaqqad id-daqs u l-interkonnettività tas-settur finanzjarju ta' kull pajjiż u għaldaqstant tqis id-dimensjoni tas-swieq finanzjarji. Skont il-FMI, dan il-grupp ta’ pajjiżi jkopri kważi 90 % tas-sistema finanzjarja globali u 80 % tal-attività ekonomika globali u jinkludi l-maġġoranza tal-pajjiżi tal-G20 u tal-membri tal-Bord għall-Istabilità Finanzjarja (Financial Stability Board, FSB). Barra minn hekk, l-ESMA applikat żewġ kriterji addizzjonali: l-ewwel nett, li jkun fil-lista tat-Task Force ta' Azzjoni Finanzjarja (Financial Action Task Force, FATF) ta’ “ġurisdizzjonijiet ta’ riskju għoli u mhux kooperattivi” li jidentifikaw lill-pajjiżi li għandhom nuqqasijiet strateġiċi fil-miżuri tagħhom biex jiġġieldu kontra l-ħasil tal-flus u l-finanzjament tat-terroriżmu, u t-tieni nett, li ma jkunx firmatarju tal-Memorandum ta' Qbil Multilaterali (MtQM) tal-IOSCO.

Meta eskludiet lill-membri li huma pajjiżi tal-UE u taż-ŻEE u inkludiet lit-Turkija bħala pajjiż kandidat għall-UE fl-istudju, il-Kummissjoni pproduċiet lista li tinkludi 13-il ġurisdizzjoni (l-Awstralja, il-Brażil, il-Kanada, iċ-Ċina, Hong Kong SAR, il-Ġappun, l-Indja, il-Messiku, Singapore, il-Korea t’Isfel, l-Iżvizzera, it-Turkija u l-Istati Uniti). Fir-Rapport tagħha, il-Kummissjoni ddeċiediet li tiffoka fuq dawk il-ġurisdizzjonijiet bħala prijorità sabiex tiddeċiedi fuq l-adegwatezza tal-estensjoni tal-eżenzjoni mill-obbligi u l-projbizzjonijiet tar-RAS.

4.Studju Estern

Sabiex twettaq valutazzjoni komprensiva tat-trattament internazzjonali tal-korpi pubbliċi ta’ pajjiżi terzi, it-tħejjija tal-evalwazzjoni ġiet kummissjonata lil kuntratturi indipendenti, iċ-Ċentru għall-Istudji Politiċi Ewropej (Centre for European Policy Studies, CEPS) u l-Università ta’ Bolonja (minn hawn’ il quddiem: “Kuntratturi Esterni”). Fit-12 ta’ Ġunju 2015, il-Kuntratturi Esterni ppreżentaw ir-rapport lill-Kummissjoni intitolat “Study on exemptions for third-country central banks and other entities under the Market Abuse Regulation and the Markets in Financial Instruments Regulation” (minn hawn’ il quddiem: “Studju Estern”). Għall-iskopijiet tat-twettiq tal-Istudju Estern, il-Kuntratturi Esterni għamlu stħarriġ u kwestjonarju indirizzat lill-banek ċentrali tal-pajjiżi terzi, riċerka legali u ekonomika u analiżi tad-dejta rispettiva. Barra minn hekk, l-Istudju Estern kien ibbażat fuq analiżi ekonomika tal-banek ċentrali u l-mandati u l-proċeduri operazzjonali tal-uffiċċji tal-ġestjoni tad-dejn (minn hawn 'il quddiem: "DMO" (Debt Management Office)); u fuq analiżi legali tal-kuntest tas-suq u l-oqfsa operazzjonali u legali applikabbli għall-banek ċentrali tal-pajjiżi terzi u d-DMOs.

Sabiex tiġi vvalutata l-opportunità ta’ għotja u eżenzjoni lill-banek ċentrali u lid-DMOs rigward ir-rekwiżiti tar-RAS, il-Kuntratturi Esterni jqabblu r-regoli applikabbli f’kull waħda mill-ġuriżdizzjonijiet kkunsidrati ma’ dawk tar-RAS. L-Istudju Estern stabbilixxa l-kuntest u l-qafas għal kull ġurisdizzjoni u identifika l-livell ta’ trasparenza u ħarsien tas-sistema u, fost l-oħrajn, ħa kont tar-regoli li għandhom l-għan li jipprojbixxu u jikkastigaw l-abbuż minn informazzjoni privileġġata imwettaq mill-banek ċentrali jew mill-membri tal-persunal tad-DMOs, l-eżenzjoni mir-regolamentazzjoni dwar l-abbuż tas-suq għall-politika ta' ġestjoni monetarja, ta’ rata tal-kambju jew ta’ ġestjoni tad-dejn pubbliku mwettqa mill-banek ċentrali jew mid-DMOs u r-regoli ta' kondotta tal-persunal dwar l-użu ta’ informazzjoni kunfidenzjali, dwar tranżazzjonijiet f’assi għal interessi privati u dwar l-indipendenza u l-kunflitti ta’ interess.

5.Analiżi ta’ ġurisdizzjoni

B’kont meħud tal-awtorizzazzjoni prevista fl-Artikolu 6(5) tar-RAS dwar il-preparazzjoni tar-Rapport attwali, l-analiżi komparattiva tal-ġurisdizzjonijiet identifikati bl-ebda mod ma hija eżawrjenti u hija bbażata, b’mod partikolari, fuq l-analiżi tar-regoli interni ta’ kondotta u/jew l-etika applikabbli għall-banek ċentrali u d-DMOs, dwar regoli li jirrestrinġu l-użu personali ta’ informazzjoni kunfidenzjali, negozjar ta’ assi minn membri tal-persunal f’isimhom stess, miżuri li jippromwovu l-indipendenza tal-persunal, kif ukoll standards ta’ ġestjoni tar-riskju u regoli ta’ kondotta u/jew etika applikabbli għall-membri tal-persunal, u d-disponibbiltà tal-awtorizzazzjoni effettiva tal-konformità interna.

L-Awstralja

Il-Bank tar-Riżerva tal-Awstralja: L-abbuż minn informazzjoni privileġġata, l-iżvelar illegali ta’ informazzjoni privileġġata u l-forom kollha ta’ manipulazzjoni tas-suq huma pprojbiti u jikkostitwixxu kemm reati amministrattivi kif ukoll kriminali. Il-Bank tar-Riżerva tal-Awstralja (Reserve Bank of Australia, RBA) mhuwiex formalment eżentat mir-regoli dwar l-abbuż minn informazzjoni privileġġata, l-iżvelar illegali ta’ informazzjoni privileġġata u l-manipulazzjoni tas-suq. Bl-istess mod, ma hija pprovduta l-ebda eżenzjoni għal banek ċentrali ta’ pajjiżi terzi. L-RBA japplika standards ta’ ġestjoni tar-riskju biex iwettaq l-operazzjonijiet tiegħu. Il-membri tal-persunal huma soġġetti għal dmir ta’ segretezza professjonali skont diversi dispożizzjonijiet legali u l-kodiċi ta' kondotta intern applikabbli u ma jitħallewx ikunu attivi fin-negozjar tal-istrumenti finanzjarji għal għanijiet personali. Barra minn hekk, il-membri tal-persunal huma meħtieġa jippreservaw l-indipendenza tagħhom minn interessi ta’ terzi persuni, u jridu jevitaw il-kunflitti ta’ interess. Il-membri tal-persunal isiru konxji tal-eżistenza u l-applikabilità ta’ kodiċi ta’ kondotta intern meta jiġu reklutati u jiġu eżaminati fuq bażi kontinwa dwar l-għarfien tagħhom dwaru. Skont il-gravità tal-imġiba ħażina, l-azzjonijiet dixxiplinari jistgħu, skont il-gravità, iwasslu għal terminazzjoni tal-impjieg.

L-Uffiċċju Awstraljan tal-Ġestjoni Finanzjarja: Il-membri tal-persunal tad-DMO huma soġġetti għar-regoli rilevanti dwar l-abbuż minn informazzjoni privileġġata, l-iżvelar illegali ta’ informazzjoni privileġġata, u l-manipulazzjoni tas-suq. La d-DMO u lanqas id-DMOs ta' pajjiżi terzi ma huma eżentati mir-regoli dwar l-abbuż minn informazzjoni privileġġata, l-iżvelar illegali ta’ informazzjoni privileġġata u l-manipulazzjoni tas-suq. Il-membri tal-persunal huma marbutin b’regolamentazzjonijiet ġenerali li japplikaw standards tal-ġestjoni tar-riskju għall-korpi pubbliċi, u għandhom id-dmir tas-segretezza professjonali. Huma pprojbiti wkoll milli jagħmlu użu ta’ informazzjoni privileġġata u milli jinnegozjaw fi strumenti finanzjarji maħruġin mid-DMO, u għandhom anke jippreservaw l-indipendenza tagħhom minn interessi ta’ partijiet terzi, u jevitaw kunflitti ta’ interess. Hemm funzjoni ta’ verifika tal-konformità interna fis-seħħ biex tippresjedi fuq l-applikazzjoni tar-regoli ta’ kondotta interni, tinvestiga l-ksur u tirrapporta lill-awtoritajiet esterni meta jkun meħtieġ. Skont il-gravità tal-każ, l-azzjonijiet dixxiplinari jistgħu jvarjaw minn twissija għal sensja.

Il-Brażil